Diari Oficial de la Generalitat Valenciana


Sumari del DOGV 5623, del 22-10-2007 (2007/12524)

DECRET 197/2007, de 19 d'octubre, del Consell, pel qual s'establixen ajudes als damnificats per les pluges torrencials ocorregudes entre els dies 11 i 19 d'octubre de 2007 a la Comunitat Valenciana.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/10/19/197**

### Versions

 29/10/2007 - Actualitat  Text inicial: 22/10/2007 - 28/10/2007 

### Dades del document

Número de DOGV
:   5623

Data del DOGV
:   22-10-2007

Secció del DOGV
:   I. DISPOSICIONS GENERALS

Número del document
:   2007/12220


Data del document
:   19-10-2007

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * desastre natural
    * zona catastròfica
    * suport econòmic
    * legislació
    * ajuda als sinistrats
    * inundació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 29.10.2007**

**Decret 197/2007, de 19 d'octubre, del Consell, pel qual s'establixen ajudes als damnificats per les pluges torrencials ocorregudes entre els dies 11 i 19 d'octubre de 2007 a la Comunitat Valenciana.**

**[(DOCV núm. 5623 de 22.10.2007)](http://www.docv.gva.es/datos/2007/10/22/pdf/2007_12718.pdf) Ref. 013168/2007**

La Comunitat Valenciana ha patit, entre els dies 11 i 19 d'este mes d'octubre, intenses pluges que han registrat índexs pluviomètrics de fins a 400 litres per metre quadrat en un breu espai de temps que han produït desbordaments de rius i barrancs i inundacions que han arrasat vivendes, vehicles i camps i han causat importants danys en infraestructures.

Davant de la situació d'emergència i la magnitud dels danys ocasionats, el Consell manifesta una singular sensibilitat cap als qui han patit danys personals i materials, sent necessari satisfer situacions d'emergència social. A este efecte ha decidit establir unes primeres mesures de caràcter excepcional, consistents en ajudes económiques que atenguen primordialment les situacions de necessitat dels habitants dels municipis afectats i que pal·lien en la mesura que es puga els greus danys ocasionats en els seus béns, així com una sèrie de mesures per a la recuperació de les infraestructures públiques de les zones afectades.

Per aixó, a proposta del conseller d'Economia, Hisenda i Ocupació, i amb la deliberació prèvia del Consell, en la reunió del dia 19 d'octubre de 2007,

DECRETE

**Article 1** ****[1]****

A l'efecte de poder atendre immediatament les necessitats derivades de la situació d'emergència motivada per les pluges ocorregudes entre els dies 11 i 19 d'octubre de 2007, el Consell, a través de la conselleria de Benestar Social, concedirà ajudes económiques per a pal·liar les necessitats més bàsiques i peremptóries de les persones individuals o nuclis familiars que hagen vist danyades les seues vivendes i efectes bàsics, com a conseqüència del desbordament de llits pluvials del nord de la província d'Alacant i sud de la de València que han afectat especialment els municipis de Beniarbeig, els Poblets i el Verger.

Els termes municipals i nuclis de població que addicionalment als mencionats puguen accedir a estes ajudes seran determinats per la conselleria de Governació.

Estes ajudes es tramitaran per mitjà de prestacions económiques individualitzades com ajudes d'emergència social

Les dites ajudes seran compatibles i independents de les restants ajudes previstes en el present decret, i seran, així mateix, compatibles amb qualssevol altres ajudes que es concedisquen per institucions públiques o privades.

L'import de l'ajuda es fixarà d'acord amb les despeses d'emergència i tenint en compte el nombre de membres del nucli familiar.

Les quantitats destinades a finançar estes ajudes seran transferides als ajuntaments afectats. El lliurament de la quantia global destinat a cada corporació local, una vegada concedida esta, podrà anticipar-se fins al 100% de la seua quantia, de conformitat amb el que establixen els articles 47 bis del Text Refós de la Llei d'Hisenda Pública de la Generalitat i 32 de la vigent Llei de Pressupostos.

Seran obligacions dels ajuntaments:

a) Tramitar les sol·licituds formulades pels interessats afectats.

b) Verificar el compliment i l'efectivitat de les condicions o requisits determinants per al seu atorgament, d'acord amb els criteris que, en desplegament d'este decret, establisca la conselleria de Benestar Social.

c) Resoldre la concessió d'ajudes i entregar als beneficiaris els fons rebuts d'acord amb els criteris establits.

d) Justificar davant de la conselleria de Benestar Social l'aplicació dels fons percebuts i, si és el cas, entregar la justificació presentada pels beneficiaris.

e) Sotmetre's a les actuacions de comprovació que respecte a la gestió de estos fons realitze la conselleria de Benestar Social, així com respecte a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.

L'import inicial dels crèdits destinats a estes ajudes serà de 2.000.000 d'euros, a càrrec de l'aplicació pressupostària 28.48.23.319.80, línia de subvenció T7126, del Pressupost de Despeses de la Generalitat per a l'exercici 2007.

Per a la reposició dels efectes i electrodomèstics bàsics, la Generalitat podrà establir convenis de col·laboració amb els empresaris de la zona.

**Article 2** ****[2]****

S'habilitaran els crèdits necessaris i suficients en els pressupostos de cada una de les conselleries i pels imports que se citen a continuació, per a fer front a la reparació de les infraestructures públiques i de les comunitats de regants danyades, així com de les explotacions agrícoles i ramaderes:

 conselleria d'Infraestructures i Transport: 51.647.017 euros.

 conselleria d'Indústria, Comerç i Innovació: 2.000.000 d'euros.

 conselleria d'Agricultura, Pesca i Alimentació: 30.008.334 d'euros.

 conselleria de Medi Ambient, Aigua, Territori i Habitatge: 97.103.056 euros.

 conselleria de Turisme: 1.800.000 euros.

Per a aixó es tramitaran les modificacions pressupostàries necessàries, per mitjà de la minoració dels crèdits que a càrrec dels pressupostos de les conselleries esmentades resulten necessaris per a esta finalitat.

**Article 3**

A l'efecte de poder atendre de forma immediata les reparacions d'infraestructures i servicis públics danyats per les inundacions hagudes en la Comunitat Valenciana, es declara d'emergència la seua execució.

**Article 4**

Les ajudes que es concedisquen es consideraran un bestreta de les indemnitzacions que, si és el cas, puguen correspondre procedents del Consorci de Compensació d'Assegurances.

**Article 5**

S'establixen mesures dirigides a ajudar económicament les empreses, i en particular les menudes i mitjanes, comerços i explotacions agrícoles i ramaderes, per mitjà de la concertació de préstecs bonificats per la Generalitat.

Estos préstecs seran concertats per l'Institut Valencià de Finances, a través dels convenis de col·laboració corresponents amb les entitats financeres.

En el desplegament del present decret es fixaran les circumstàncies i els requisits necessaris per a accedir als crèdits bonificats assenyalats.

**Article 6**

A les ajudes regulades en el present decret se'ls aplicarà el que preveu el Reial Decret 307/2005, de 18 de març, pel qual es regulen les subvencions per raó de determinades necessitats derivades de situacions d'emergència o de naturalesa catastrófica, i s'establix el procediment per a la seua concessió.

DISPOSICIONS FINALS

**Primera**

1. Es faculta el conseller d'Economia, Hisenda i Ocupació perquè adopte les mesures necessàries per al desplegament i execució del present decret.

2. Així mateix, es faculta els consellers competents per raó de les matèries afectades perquè, en coordinació amb la conselleria d'Economia Hisenda i Ocupació, despleguen el present decret en les matèries de les seues respectives competències.

**Segona**

El present decret tindrà efectes des del mateix dia de la publicació en el Diari Oficial de la Comunitat Valenciana.

València, 19 d'octubre de 2007

El president de la Generalitat,

FRANCISCO CAMPS ORTIZ

El conseller d'Economia, Hisenda i Ocupació,

GERARDO CAMPS DEVESA

---

****[1]****Segons el **[Decret 207/2007, de 26 d'octubre, del Consell](http://www.docv.gva.es/index.php?id=26&sig=013436/2007&url_lista=&CHK_TEXTO_LIBRE=1&tipo_search=legislacion&num_tipo=6&TD=Decret&SOLO_NUMERO_DISPOSICION=207&ANYO_DISPOSICION=2007)**, pel qual s'amplien les ajudes als damnificats per les pluges torrencials ocorregudes entre els dies 11 i 19 d'octubre de 2007, a la Comunitat Valenciana, i es modifica el Decret 197/2007, de 19 d'octubre, del Consell (DOCV núm. 5628 de 29.10.2007):

“S'amplia en 1.199.600 euros el crèdit inicial de les ajudes establides en l'article 1 del Decret 197/2007, de 19 d'octubre, del Consell, pel qual s'establixen ajudes als damnificats per les pluges torrencials ocorregudes entre els dies 11 i 19 d'octubre de 2007 a la Comunitat Valenciana.

De conformitat amb el que disposa l'article 1, paràgraf segon, del Decret 197/2007, de 19 d'octubre, s'addicionen com a municipis especialment afectats els d'Orba i Calp.

L'ampliació assenyalada se satisfarà a càrrec de l'aplicació pressupostària 01.92.15.862.92, línia de subvenció T7126, del Pressupost de la Generalitat per a l'exercici 2007.”

****[2]****Modificat pel **[Decret 207/2007, de 26 d'octubre, del Consell](http://www.docv.gva.es/index.php?id=26&sig=013436/2007&url_lista=&CHK_TEXTO_LIBRE=1&tipo_search=legislacion&num_tipo=6&TD=Decret&SOLO_NUMERO_DISPOSICION=207&ANYO_DISPOSICION=2007)**.


Còpia Permalink ELI